Vesthimmerland kan ikke hjælpe klubberne med ejendomsskatten

De fire golfklubber i Vesthimmerlands Kommune går svære tider i møde, efter at byrådet har afvist at hjælpe dem med at overkomme nye udgifter på flere hundrede tusinde kroner til ejendomskat. Tidligere har flere af banerne været helt fritaget for ejendomsskatter. Efter at den praksis er erklæret ulovlig af tilsynsmyndighederne, håbede klubberne i stedet på et turisme-begrundet tilskud. - Men svaret er nej. Vi har sparet mange steder for at få økonomien til at løbe rundt, så vi synes, det er et godt signal at sende, at vi ikke giver tilskud til golfklubberne, siger Socialdemokraternes Palle Jensen til P4 Nordjylland. På baggrund af de oplysninger, kommunen har indhentet i sagen, vurderer han, at golfklubber andre steder i landet vil få samme behandling.